Berigtigelse til offentliggørelse af ansøgning om godkendelse af en ændring af mindre omfang i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012

( Den Europæiske Unions Tidende C 408 af 9. december 2015 )

(2016/C 252/07)

Teksten med informationsnummer 2015/C 408/09 læses således:

»Offentliggørelse af ansøgning om godkendelse af en ændring af mindre omfang i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012

Kommissionen har godkendt denne ændring af mindre omfang i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN ÆNDRING AF MINDRE OMFANG

Ansøgning om godkendelse af en ændring af mindre omfang i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»ABENSBERGER SPARGEL«/»ABENSBERGER QUALITÄTSSPARGEL«

EU-nr.: DE-PGI-0105-01322 — 20.3.2015

BOB ( ) BGB ( X )

1. Ansøgende sammenslutning og legitim interesse

Navn: Erzeugergemeinschaft Abensberger Qualitätsspargel e.V. Adresse: Richtstättstr. 5 93326 Abensberg TYSKLAND Tlf. +49 94431281 Fax +49 94431282 E-mail: info@neumeyer-martin.de

Legitim interesse:

Den ansøgende sammenslutning er en sammenslutning af producenter af det pågældende produkt. Erzeugergemeinschaft Abensberger Qualitätsspargel e.V. (producentsammenslutningen for Abensberg-kvalitetsasparges) havde også indgivet den oprindelige ansøgning om beskyttelse og har derfor en legitim interesse for så vidt angår denne ændringsansøgning.

2. Medlemsstat eller tredjeland

Tyskland

3. Afsnit i varespecifikationen, som berøres af ændringen

— ☐ Beskrivelse af produktet — ☐ Bevis for oprindelse — ☐ Produktionsmetode — ☐ Tilknytning til det geografiske område — ☒ Mærkning — ☐ Andet [angives nærmere]

4. Type ændring(er)

— ☐ Ændring af mindre væsentligt omfang af en varespecifikation for en registreret BOB eller BGB i henhold til artikel 53, stk. 2, tredje afsnit, i forordning (EU) nr. 1151/2012, som ikke kræver ændring af det offentliggjorte enhedsdokument. — ☒ Ændring af mindre væsentligt omfang af en varespecifikation for en registreret BOB eller BGB i henhold til artikel 53, stk. 2, tredje afsnit, i forordning (EU) nr. 1151/2012, som kræver en ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Reglerne om mærkning i den oprindelige varespecifikation (svarer til punkt 3.7 i enhedsdokumentet)

h) Mærkning

Efter registrering: »Abensberger Spargel g.g.A.«, »Abensberger Qualitätsspargel g.g.A.«. Asparges, som er mærket med »Abensberger Qualitätsspargel«, skal endvidere være forsynet med følgende logo, når det bringes i handelen:

skal udgå uden at blive erstattet.

Begrundelse:

Producentsammenslutningen Abensberger Qualitätsspargel e.V. har rettighederne til logoet, der hidtil har været obligatorisk at angive på mærkningen. Ifølge udtalelse fra DPMA (den tyske patent- og varemærkemyndighed) strider registreringen af et tilsvarende kollektivt varemærke imidlertid mod disse mærkningsregler i enhedsdokumentet.

Eftersom mærkningen af produktet med den beskyttede geografiske betegnelse »Abensberger Spargel« eller »Abensberger Qualitätsspargel« er tilstrækkelig til at give forbrugerne korrekt information om aspargesens oprindelse og overholdelsen af kvalitetskravene, er anvendelsen af logoet ikke påkrævet. Producentsammenslutningen har derfor en legitim interesse i, at kun dens medlemmer anvender dette logo — således som de hidtil har gjort — og at det i henholdsvis varespecifikationen og enhedsdokumentet ikke længere foreskrives, at alle udbydere af »Abensberger Qualitätsspargel« (dvs. også ikkemedlemmer) skal anvende logoet i mærkningen.

Ændring af mindre omfang:

Den foreslåede ændring anses i henhold til artikel 53, stk. 2, i forordning (EU) nr. 1151/2012 for at være af mindre omfang.

De herfor gældende forudsætninger i artikel 53, stk. 2, tredje afsnit, litra a)-d), er opfyldt, navnlig indebærer ændringen ikke skærpede restriktioner for handel med produktet (tredje afsnit, litra e)). Det forholder sig snarere således, at bevarelsen af de hidtidige mærkningsregler i henholdsvis varespecifikationen (og i enhedsdokumentet) kunne medføre eller havde kunnet medføre handelshindringer.

6. Ajourført varespecifikation (kun for BOB og BGB)

https://register.dpma.de/DPMAregister/geo/detail.pdfdownload/41017

ENHEDSDOKUMENT

»ABENSBERGER SPARGEL«/»ABENSBERGER QUALITÄTSSPARGEL«

EU-nr.: DE-PGI-0105-01322 — 20.3.2015

BOB ( ) BGB ( X )

1. Betegnelse(r)

»Abensberger Spargel«/»Abensberger Qualitätsspargel«

2. Medlemsstat eller tredjeland

Tyskland

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, uforarbejdet eller forarbejdet

3.2. Beskrivelse af produktet med betegnelsen i punkt 1

Asparges (Asparagus officinalis) tilhører aspargesfamilien (Asparagaceae). De spiselige stængler er skuddene på en flerårig staude og de udbydes til salg skrællede eller uskrællede. »Abensberger Spargel« dyrkes efter reglerne for god landbrugspraksis.

Blege (hvide til violette) »Abensberger Spargel« må højst være 22 cm lange, mens de grønne asparges højst må være 27 cm lange.

»Abensberger Spargel« klargøres til salg efter UNECE-standard FFV04 (Asparagus), medmindre producenten sælger dem direkte til forbrugeren. Der afviges dog fra denne standard i og med, at den også anvendes på hvide og violette asparges med en diameter på 5 mm og derover. Endvidere kan dele af aspargesstængler markedsføres som »aspargesstykker« (»Bruchspargel«).

»Abensberger Spargel« har en typisk kraftig og krydret smag. De stikkes en til to gange om dagen og får efter høsten en nænsom og korrekt behandling, så forbrugerne altid kan være sikre på at få friske asparges, uanset hvor de køber dem.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Produktionen af »Abensberger Spargel« — fra dyrkning til høst — skal finde sted i det afgrænsede geografiske område.

I dyrkningsområdet »Abensberg« produceres der hovedsageligt hvide asparges. De hvide asparges dyrkes under jorden i højbede. På grund af det manglende sollys bliver skuddene ikke grønne, mens de vokser opad, og man får derved hvide, undertiden rødligt hvide skud med hvid- til violetfarvede hoveder, der normalt skæres af i længder på 22 cm.

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

Nyhøstede asparges skal først skylles og derefter renses grundigt med rent vand (postevand).

For at bevare kvaliteten skal de stukne asparges straks efter høsten udsættes for et »kølechok«. Kølechok betyder, at de høstede asparges udsættes for nedkøling med iskoldt vand til en temperatur mellem 1 og 2 °C. På den måde fastholdes produktets friskhed og blødhed og den elfenbensagtige farve. Samtidig reduceres dannelsen af bakterier og svampe, som kan have indflydelse på kvaliteten, til et minimum.

Aspargesene skæres derefter i den rette længde og sorteres efter gældende praksis i branchen. Aspargesskuddet afskæres i en vis afstand fra roden med et skarpt snit vinkelret på roden. Derved minimeres skærefladen og dermed også tabet af væske samt muligheden for, at der kan trænge bakterier ind. Er aspargesen hul og træagtig i den nederste del af skuddet, skæres den efter gældende praksis til en længde under 22 cm eller 27 cm, hvis der er tale om grønne asparges, for at garantere en høj kvalitet.

Derefter opbevares de ved 1-2 °C med høj luftfugtighed (99 %), dog ikke i vand. Kølekæden må ikke afbrydes af producenten. Paknings- og kølerum og eventuelle salgslokaler skal opfylde gældende hygiejnekrav.

De nævnte fremgangsmåder, som er betydeligt strengere end de lovbefalede minimumskrav, bidrager til et højt hygiejne- og kvalitetsniveau.

3.6. Særlige regler for mærkning af det produkt, som betegnelsen henviser til

—

4. Afgrænsning af det geografiske område

Det geografiske område omfatter navnlig det såkaldte sandbælte mellem Siegenburg, Neustadt an der Donau, Abensberg og Langquaid og ligger udelukkende i Landkreis Kelheim.

5. Tilknytning til det geografiske område

Det geografiske områdes egenart

Af en beskrivelse af, som Maximilian Georg Kroiss gav af Karmeliterordenens økonomiske virksomhed, fremgår det, at der sandsynligvis allerede blev dyrket asparges i Abensberg-området i 1730. Samme kilde nævner også, at historikeren Angrüner tager fejl, når han antager, at der første gang blev dyrket asparges i Abensberg fra omkring år 1900. Desuden understreger Kroiss, at Abensberg i dag stadig er meget kendt for sin asparges.

Området omkring Abensberg, det såkaldte sandbælte mellem Siegenburg, Neustadt an der Donau, Abensberg og Langquaid er på grund af de optimale jordbunds- og klimabetingelser særdeles velegnet til aspargesdyrkning. Med en årlig gennemsnitstemperatur på 9,8 °C og en årlig gennemsnitsnedbør på 703 mm byder området på gode klimabetingelser for aspargesdyrkning. Jordbunden er ifølge de geologiske data i det bayerske jordbundsinformationssystem overvejende sandjord. Samtidig indeholder jorderne generelt flere mineralstoffer og er mere siltrige end andre kendte aspargesdyrkningsområder i Tyskland. Det gør, at »Abensberger Spargel« har en særlig kraftig og krydret smag.

Dyrkningen af »Abensberger Spargel« er navnlig begrænset til følgende jordarter:

— sandjord

— let lerholdig sandjord

— lerholdig sandjord

— stærk lerholdig sandjord.

For at sikre Abensberg-aspargesens særlige smagsegenskaber og friskhed bliver den dyrket og renset efter de angivne kriterier.

Denne specialitet dyrkes på 210 ha fordelt på ca. 70 bedrifter. Abensbergområdet er et af Bayerns vigtigste aspargesdyrkningsområder. Desuden har de lokale producenter konstant udviklet og forbedret deres dyrkningsmetoder.

Produktets egenart:

»Abensberger Spargel« er et kvalitetsprodukt, og kvaliteten skyldes de beskrevne klimaforhold og jordbundsforholdene i det afgrænsede dyrkningsområde.

»Abensberger Spargel« nyder særlig høj anseelse hos forbrugerne og regnes af kendere for en særlig delikatesse. »Abensberger Spargel« er en traditionel bayersk specialitet og er opført i den internetdatabase over traditionelle specialiteter, der føres af det bayerske delstatsministerium for land- og skovbrug (www.food-from-bavaria.de).

Ud over betegnelsen »Abensberger Spargel« er der ved markedsføringen af dette produkt i de sidste ti år også blevet benyttet det registrerede kollektive varemærke »Abensberger Qualitäts-Spargel«. Ifølge reglerne for brug af dette varemærke skal der være tale om en høj produktkvalitet.

Den høje produktkvalitet honoreres af forbrugerne, der er villige til at betale ekstra for produktet. Prisniveauet for »Abensberger Spargel« ligger endda over niveauet for de kendte »Schrobenhausener Spargel«.

Produktets omdømme afspejles af, at der findes en særlig kogebog for »Abensberger Spargel«. Desuden bliver der hvert år valgt en »Aspargesdronning« til at gøre reklame for den ædle grøntsag fra dette område. I 2007 fejrede Abensberg 75-årsjubilæum for markdyrkningen af asparges.

Producentsammenslutningen (Erzeugergemeinschaft Abensberger Qualitätsspargel e.V.) anbefaler de sorter, der med henblik på varespecifikationen i særlig grad opfylder de agronomiske krav (markforsøg) og de smagsmæssige krav (baseret på sensorisk analyse).

Den har på sin hjemmeside http://www.qualitaetsspargel.de/ en liste over de pågældende sorter, som ajourføres årligt.

Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

De særlige egenskaber ved »Abensberger Spargel« skyldes ikke udelukkende klimaet og de specielle jordbundsforhold i regionen, men også den lange tradition for aspargesdyrkning i Abensbergerregionen og producenternes store fagkundskab, som er erhvervet gennem generationers aspargesdyrkning. Takket være de lette, sandede jorder, der sammenlignet med andre dyrkningsområder er mere mineral- og siltrige, og den daglige høst opnås Abensberg-asparges, som er kendetegnet ved særligt bløde stængler, der har en krydret og kraftig smag sammenlignet med asparges fra andre dyrkningsområder.

Omdømme:

Producentsammenslutningen »Abensberger Qualitätsspargel« (http://www.qualitaetsspargel.de/index.php/erzeuger/qualitaetsordnung) har med sine strenge kvalitetskriterier for dyrkning og rensning, som for størstedelens vedkommende er langt højere end de lovbefalede standarder, sikret, at der nu i årtier kun er blevet solgt »Abensberger Spargel« af høj kvalitet på markedet. Det giver dette produkt et godt omdømme og høj anseelse hos forbrugeren. Denne anseelse underbygges også af officielle prisoplysninger. For eksempel kan der for »Abensberger Spargel« opnås en højere pris på markedet sammenlignet med asparges fra andre dyrkningsområder.

Dyrkningen af asparges, der i dag dækker et areal på 210 ha, er med tiden blevet en af de vigtigste økonomiske faktorer i Abensberg-regionen.

Regionens producenter har i over 70 år givet deres viden og erfaring om aspargesdyrkning videre fra generation til generation. Denne viden og erfaring er garant for aspargesens højeste kvalitet, som gør, at produktet sælger så godt.

Aspargessæsonen er »den femte årstid« i regionen og lokker mange besøgende til fra nær og fjern. I den periode sættes der kulinarisk fokus på asparges såvel hos private som på restauranter. Både lokale og besøgende, der strømmer til Abensberg på grund af aspargessæsonen, bliver overraskede over de stadigt mere kreative opskrifter. Det er på uge- og aspargesmarkederne i den periode, at den største del af aspargesprodukterne bliver solgt.

Siden 1996 har man hvert år kåret en aspargesdronning i Abensberg. Hun deltager i adskillige interviews og andre indslag i radio, presse og fjernsyn og spreder det gode omdømme, som »Abensberger Spargel« har, langt ud over regionens grænser.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning).

https://register.dpma.de/DPMAregister/geo/detail.pdfdownload/41017«.